section_heading: Životopis
paragraph_text: Otto von Grunf rođeni je Nijemac koji je u svojoj domovini radio kao mehaničar zrakoplova. Sudjelovao je u oba svjetska rata i svojom nesposobnošću zapravo pomagao svojim neprijateljima. U Prvom svjetskom ratu je zbog njegovog nepopravljanja aviona poginuo slavni pilot Manfred von Richthofen, poznatiji kao "Crveni barun", a u Drugom svjetskom ratu poginuo je zapovjednik Luftwaffea von Bombenšuh. Nakon rata Grunf je emigrirao u SAD gdje je dobio brojna odličja i medalje jer je svojom nestručnošću doprinio savezničkoj pobjedi. U poraću je radio kao prodavač povrća. Šefovi su mu dali otkaz i slučajno je nabasao na oglas gdje se traže tajni agenti. Upao je u sjedište Grupe TNT prije Boba i Debeli šef ga je primio u Grupu. Grunf ima skladište gdje ima brojne izume koji su uglavnom vezani uz promet. Grunf je još uvijek fanatično odan Hitleru i Trećem Reichu, pa pri pozdravu uvijek koristi Hitlerov pozdrav. Ima karakter starog vojnika koji poštuje autoritet vođe i svaku njegovu naredbu, te je bezgranično vjeran Broju 1. Uvijek je posvećen zadatku i nikad ne bi izdao svoje prijatelje. Pomalo je priglup.